Zagreb, 15. studenoga 2019.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu dužnosnika Branka Dukića, gradonačelnika Grada Zadra,** pokrenutog Odlukom Povjerenstva broj: 711-I-1295-P-40-18/19-05-17 od 25. siječnja 2019.g., na 69. sjednici, održanoj dana 15. studenoga 2019.g., donosi sljedeću:

**ODLUKU**

1. **Dužnosnik Branko Dukić, gradonačelnik Grada Zadra, prihvaćanjem podmirivanja troškova njegovog studijskog putovanja i smještaja u Narodnoj Republici Kini u razdoblju od 25. siječnja 2018.g. do 30. siječnja 2018.g., a koji troškovi nesporno premašuju iznos od 500,00 kn, od strane trgovačkog društva LTO Energy d.o.o., ovlaštenog distributera proizvođača električnih vozila Yinlong Energy, gdje je dužnosnik boravio s ciljem upoznavanja mogućnosti korištenja električnih autobusa u javnom gradskom prijevozu, kada Grad Zadar razmatra mogućnosti nabave električnih ili drugih autobusa, počinio je povredu članka 11. stavka 3. ZSSI-a, u svezi stavka 1. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Branku Dukiću izriče se sankcija obustave isplate dijela neto mjesečne plaće u ukupnom iznosu od 5.000,00 kn, koja će trajati 5 mjeseci, a izvršit će se 5 u jednakih uzastopnih mjesečnih obroka, svaki u pojedinačnom iznosu od 1.000,00 kn.**

Obrazloženje

Povjerenstvo je na 36. sjednici, održanoj 25. siječnja 2019.g. pokrenulo postupak protiv dužnosnika Branka Dukića, gradonačelnika Grada Zadra, zbog moguće povrede članka 11. stavka 3. ZSSI-a, u svezi stavka 1. ZSSI-a, koja proizlazi iz primitka dara podmirivanja troškova dužnosnikovog studijskog putovanja i smještaja u Narodnoj Republici Kini u razdoblju od 25. siječnja 2018.g. do 30. siječnja 2018.g. od strane trgovačkog društva LTO Energy d.o.o., ovlaštenog distributera proizvođača električnih vozila Yinlong Energy, gdje je dužnosnik boravio u svrhu upoznavanja mogućnosti korištenja električnih autobusa u javnom gradskom prijevozu organiziranjem posjeta tvornicama navedenog proizvođača.

Navedenom odukom dužnosnik je pozvan očitovati se Povjerenstvu na navode iz odluke u roku od 15 dana od dana primitka iste.

Dužnosnik je podnio Povjerenstvu očitovanje dana 25. rujna 2019.g. pod brojem 711-U-3264-P-40-18/19-06-3. Dužnosnik u očitovanju u bitnome navodi da je studijsko putovanje u Narodnu Republiku Kinu u razdoblju od 25 siječnja 2018. do 30. siječnja 2018.g.,  
koje je organiziralo trgovačko društvo tvrtka LTO Energy d.o.o. Zagreb, bilo isključivo u javnom interesu i informativnog karaktera u smislu pokazatelja tamošnjih prilika u sektoru električnih vozila, koji su kao takvi vodeći na svjetskoj razini. Navodi da je uvođenje električnih vozila na prometnice Zadarske županije jedna od mogućih mjera podizanja razine energetske učinkovitosti i smanjenja štetnih utjecaja na okoliš te da se radi o ideji, viziji i ispitivanju mogućnosti njihova uvođenja, što je i bila svrha putovanja dok je za samu realizaciju projekta potrebno stvoriti infrastrukturne i financijske uvjete.

Dužnosnik nadalje u očitovanju navodi da je nakon dobivenih informacija trgovačko društvo Libumija d.o.o. Zadar, uz pomoć sredstava Kohezijskog fonda i državnog proračuna, provelo i realizirao nabavu 25 gradskih i prigradskih autobusa koja nisu na električki pogon, ali kao alternativa zadovoljavaju mjere smanjenja štetnih utjecaja na okoliš na način da zadovoljavaju EURO VI normu s niskom emisijom CO2. Isti su predani Autobusnom kolodvoru Zadar dana 5. rujna 2019.g., a kupljeni su od trgovačkog društva Autobus d.o.o. iz Zagreba, što prema navodima dužnosnika isključuje od primjene odredbu članka 11. ZSSI-a po kojoj dar dovodi ili može dovesti u odnos zavisnosti ili stvoriti obvezu kod darovatelja. Dužnosnik ističe kako dar u konkretnoj situaciji ne može dovesti dužnosnika u odnos zavisnosti i stvoriti obvezu prema uplatitelju troškova odnosno ne može dovesti do utjecaja na postupanje predstavnika trgovačkog društva Liburnija d.o.o. Zadar u postupku provođenja postupka javne nabave autobusa, budući je nabava provedena i realizirana s trgovačkim društvom Autobus d.o.o., kao alternativa električnim vozilima u smislu smanjenja štetnih utjecaja na okoliš, o čemu svjedoče zaključeni ugovori koje je dužnosnik priložio uz očitovanje.

Dužnosnik zaključuje da je studijsko putovanje bilo u javnom interesu korisnika javnog gradskog prijevoza o čemu su građani putem medija transparentno obavješteni te da plaćeni troškovi putovanja i smještaja predstavnicima Grada Zadra ne dovode niti mogu dovesti  
gradonačelnika Grada Zadra u odnos zavisnosti ili obveze, već da se naprotiv radi o   
odgovornom postupanju u odnosu na gospodarenje sredstvima Proračuna Grada Zadra, obzirom da je jedini cilj bio pribaviti Gradu Zadru korisne informacije bez troškova koji terete Grad  
Zadar, a zbog čega ne postoje razlozi za pokretanje postupka za odlučivanje o sukobu interesa  
protiv dužnosnika.

Očitovanju dužnosnika prileže **Ugovor o javnoj nabavi** prigradskih autobusa za pružanje usluge javnog prigradskog prijevoza, s niskom emisijom CO2, koji kao pogonsko gorivo koriste dizel gorivo, kategorije: M3, razreda: I, (GRUPA 3), zaključen 9. siječnja 2019.g. između trgovačkog društva Liburnija d.o.o. iz Zadra, zastupanog pod direktoru Edvinu Šimunovu, kao naručitelju, i trgovačkog društva Autobus d.o.o. iz Zagreba, zastupanog pod direktoru Robertu Vrhovskom, kao ugovaratelju, čiji je predmet nabava 11 potpuno novih, neiskorištenih i tehnički ispravnih prigradskih autobusa za pružanje usluge javnog prigradskog prijevoza s niskom emisijom CO2, u sklopu projekta „Nabava novih autobusa za Liburniju d.o.o.“, koji se sufinancira sredstvima iz Kohezijskog fonda i državnog proračuna, s ugovorenom vrijednosti nabave s PDV-om od 16.072.031,25 kn, **Ugovor o javnoj nabavi** prigradskih autobusa za pružanje usluge javnog prigradskog prijevoza, s niskom emisijom CO2, koji kao pogonsko gorivo koriste dizel gorivo, kategorije: M3, razreda: II, s podiznom rampom za osobe smanjene pokretljivosti (GRUPA 2), zaključen između istih ugovornih strana 9. siječnja 2019.g., čiji je predmet nabava 8 potpuno novih, neiskorištenih i tehnički ispravnih prigradskih autobusa za pružanje usluge javnog prigradskog prijevoza, s podiznom rampom za osobe smanjene pokretljivosti, koji kao pogonsko gorivo koriste dizel gorivo, kategorije: M3, razred: II, s ugovorenom vrijednosti nabave s PDV-om od 12.187.500,00 kn, i **Ugovor o javnoj nabavi** gradskih niskopodnih autobusa za pružanje usluge javnog gradskog prijevoza, s niskom emisijom CO2, koji kao pogonsko gorivo koriste dizel gorivo, kategorije: M3, razreda : I, s rampom za osobe smanjene pokretljivosti (GRUPA 1), zaključen između istih ugovornih strana 9. siječnja 2019.g., čiji je predmet nabava 6 potpuno novih, neiskorištenih i tehnički ispravnih prigradskih autobusa za pružanje usluge javnog gradskog prijevoza, koji kao pogonsko gorivo koriste dizel gorivo, kategorije: M3, razred: II, s rampom za osobe smanjene pokretljivosti, s ugovorenom vrijednosti nabave s PDV-om od 11.418.750,00 kn.

Na zahtjev Povjerenstva, Grad Zadar očitovao se dopisom, KLASA: 022-01/18-01/01, URBROJ: 2198/01-2-18-2 od 4. travnja 2018.g. u kojem se navodi da je trgovačko društvo LTO Energy d.o.o. iz Zagreba, ovlašteni distributer proizvoda kineskog poslovnog subjekta Yinlong Group, službenim dopisom od 12. prosinca 2017.g. iskazalo interes za suradnju s Gradom Zadrom na projektu uvođenja električnih vozila u javni gradski prijevoz te je u tom smislu radi stvarne prezentacije upravljanja i korištenja električnih vozila trgovačko društvo LTO Energy d.o.o. predložilo studijsko putovanje u NR Kinu u posjet tvornicama Yinlong Group. U dopisu se ističe da je Grad Zadar započeo izradu dokumenta „Prometni masterplan funkcionalne regije Sjeverna Dalmacija“ koji se sufinancira iz Operativnog programa Europske unije „Konkurentnost i kohezija“ u cilju uspostave učinkovitog i održivog prometnog razvoja regije u skladu s europskim i nacionalnim prometnim strategijama i planovima. Navedeni dokument predviđa mjere podizanja energetske učinkovitosti i smanjena štetnih utjecaja na okoliš te je studijski posjet bio prilika za prikupljanje informacija o korištenju električnih vozila u javnom gradskom prijevozu motiviran potrebom stjecanja novih spoznaja na području komunalnih usluga, imajući posebice u vidu regulativu Europske unije o obvezi korištenja dijela voznog parka javnog prijevoza na električni pogon do 2021.g., iz kojeg je razloga Grad Zadar prihvatio ponuđeno studijsko putovanje bez preuzimanja poslovnih ili bilo kakvih drugih obveza.

Napominje se da je studijsko putovanje organiziralo trgovačko društvo LTO Energy d.o.o., koje je pripremilo plan putovanja i preuzelo obvezu podmirenja troškova putovanja i smještaja gradonačelniku Grada Zadra i pročelniku Ureda gradonačelnika te se ponovno ističe da je putovanje poduzeto u javnom interesu korisnika javnog gradskog prijevoza i nije stvorilo obvezu prema organizatoru puta, već je javnost putem medija transparentno bila obaviještena o pripremi, cilju i rezultatima putovanja. U dopisu se naglašava da je Grad Zadar proglašen najboljom europskom destinacijom, u 2018.g. dobio je značku UNESCO-a za jedan od gradova s najboljom konjunkturom te je stoga namjera bila kapitalizirati vrijednosti Grada Zadra kao „DEMO“ grad koji predstavlja nove inovativne tehnologije i proaktivan pristup njihovu uvođenju.

Također se iznosi da trgovačko društvo Liburnija d.o.o. Zadar, koje je u većinskom vlasništvu Grada Zadra, još uvijek nije donijelo odluku o mogućnosti uvođenja vozila na električni pogon u sustav javnog gradskog prijevoza, što će ovisiti o stručnim studijama koje tek treba izraditi pa nije ni raspisan javni natječaj za nabavu novih autobusa kao i da podmirivanje troškova putovanja i smještaja od strane navedenog trgovačkog društva ne dovodi niti može dovesti u odnos zavisnosti gradonačelnika Grada Zadra niti stvara obvezu prema istom trgovačkom društvu, jer se svi postupci javne nabave provode sukladno odredbama Zakona o javnoj nabavi.

Očitovanju Grada Zadra prileži dopis trgovačkog društva LTO Energy d.o.o. od 12. siječnja 2017.g., ovlaštenog distributera Yinlong Group proizvoda, koji je upućen Uredu gradonačelnika Grada Zadra, kojim se iznosi prijedlog poslovne suradnje vezano za projekt uvođenja električnih vozila u javni gradski prijevoz te se potvrđuje interes za suradnjom sa Gradom Zadrom, o čemu su predstavnici tog trgovačkog društva razgovarali s predstavnicima Grada Zadra tijekom prvog inicijalnog kratkog susreta uz napomenu da su održali i sastanak s predstavnicima trgovačkog društva Liburnija d.o.o. Zadar, zaduženim za pružanje usluge javnog gradskog prijevoza na području Grada Zadra, kojom su prilikom prezentirali električna vozila kojima raspolažu. U dopisu se navodi da je u svrhu stvarne prezentacije korištenja električnih vozila u realnom prostoru i vremenu u velikim urbanim sredinama dogovaran posjet NR Kini odnosno tvornicama Yinlong Group, planiran za siječanj 2018.g. te se poziva predstavnike Grada Zadra da se istome pridruže, s obrazloženjem da će se detaljni plan puta dostaviti po prihvaćanju poziva za suradnju. U dopisu se zaključuje da trgovačko društvo LTO Energy d.o.o. planira besplatno izraditi studiju javnog gradskog prijevoza te će u tu svrhu biti nužno odgovoriti na određena pitanja koja će naknadno biti poslana odnosno koja će biti prezentirana na sastanku ako isti bude dogovoren kao i da se planira osnivanje novog trgovačkog društva u Republici Hrvatskoj koje bi obavljalo poslove sastavljanja autobusa, čime se potvrđuje interes za zajedničkom poslovnom suradnjom u vidu korištenja poslovnih zona na području Grada Zadra.

Očitovanju prileži i poruka elektroničke pošte od 11. siječnja 2018.g. predstavnika trgovačkog društva LTO Energy d.o.o. kojom se po dogovoru šalje plan putovanja u NR Kinu, plan putovanja s rasporedom aktivnosti u razdoblju od 25. siječnja 2018.g. do 30. siječnja 2018.g., a kojim se planom predviđa posjet tvornicama Yinlong Group te prezentacija njihovih proizvoda, ali i turističkog razgledavanje grada u kojem će boraviti. Iz priloženog platnog naloga za dužnosnika Branka Dukića od 23. siječnja 2018.g. proizlazi da je je dužnosniku za službeno putovanje u NR Kinu na ime dnevnica Grad Zadar platio iznos od 250,00 USD (predujmljeno 300,00 USD uz povrat 50,00 USD), dok se u putnom nalogu ne navode drugi troškovi koje bi podmirio Grad Zadar (put, smještaj i dr.)

Člankom 11. stavkom 1. ZSSI-a propisano je da se darom u smislu toga Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Člankom 11. stavkom 2. ZSSI-a propisano je da se darovima u smislu toga Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade. Člankom 11. stavkom 3. ZSSI-a propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kn od istog darovatelja. Stavkom 4. propisano je da dužnosnik ne smije primiti dar iz stavka 3. kada je on u novcu, bez obzira na iznos te vrijednosnicu i dragocjenu kovinu.

Uvidim u podatke nadležnog sudskog registra Trgovačkog suda u Zadru, utvrđeno je da je pod matičnim brojem subjekta 060035124 upisano trgovačko društvo Liburnija usluge prijevoza putnika u javnom prometu d.o.o. te da je jedan od osnivača navedenog trgovačkog društva i Grad Zadar.

Na temelju očitovanja Grada Zadra, proizlazi da je trgovačko društvo LTO Energy d.o.o., koje je ovlašteni distributer proizvoda poslovnog subjekta Yinlong Energy iz NR Kine, po prihvaćenom pozivu upućenom Gradu Zadru platilo dužnosniku Branku Dukiću, gradonačelniku Grada Zadra, troškove putovanja i smještaja u NR Kini sa svrhom upoznavanja mogućnosti korištenja električnih vozila u javnom gradskom prijevozu na području Grada Zadra organiziranjem posjeta tvornicama u vlasništvu poslovnog subjekta Yinlong Energy, koje je trajalo u razdoblju od 25. siječnja 2018.g. do 30. siječnja 2018.g. Iako se Grad Zadar nije očitovao koliko iznosi vrijednost plaćenih troškova putovanja i smještaja, imajući u vidu udaljenost NR Kine, uobičajenu cijenu zrakoplovne karte i troškove višednevnog smještaja u toj zemlji isti svakako prelaze iznos od 500,00 kn.

Nadalje, iz zaprimljenog očitovanja Grada Zadra proizlazi da je trgovačko društvo Liburnija d.o.o., u većinskom vlasništvu Grada Zadra, te da je Grad Zadar analizirao mogućnost uvođenja električnih autobusa u javni gradski prijevoz, te su u tu svrhu prije putovanja održani i sastanci s predstavnicima trgovačkog društva LTO Energy d.o.o., ovlaštenog distributera proizvođača Yinlong Group koje proizvodi električna vozila. Navedeno trgovačko društvo iskazalo je otvorenu namjeru poslovne suradnje s Gradom Zadrom, namjeru izrade besplatne studije javnog gradskog prijevoza u svrhu analize uvođenja električnih autobusa u javni prijevoz, a prilikom koje izrade studije bi surađivali s predstavnicima Grada Zadra, kao i mogućnost osnivanja novih poslovnih pogona na području na području Grada Zadra,

Također, utvrđeno je da je trgovačko društvo Liburnija d.o.o. kao alternativno rješenje u međuvremenu nakon pokretanja postupka protiv dužnosnika kojim se ostvaruju mjere smanjenja štetnih utjecaja na okoliš, sredstvima Europske unije iz Kohezijskog fonda i državnog proračuna, nabavilo na temelju tri sklopljena ugovora od trgovačkog društva Autobus d.o.o. iz Zagreba 25 gradskih i prigradskih autobusa koja nisu na električki pogon, ali imaju nisku emisiju CO2, iz čega proizlazi da trgovačko društvo Liburnija d.o.o. u konačnici nije kupilo električne autobuse od trgovačkog društva LTO Energy d.o.o., koje je ovlašteni distributer proizvoda poslovnog subjekta Yinlong Energy iz NR Kine.

Iz analizirane dokumentacije proizlazi da je dužnosnik Branko Dukić putovao u NR Kinu iz razloga upoznavanja s mogućnostima korištenja električnih autobusa u javnom gradskom prijevozu na području Grada Zadra, čiji je ovlašteni distributer trgovačko društvo LTO Energy d.o.o., nakon što se isto trgovačko društvo obraćalo Gradu Zadru radi mogućeg ostvarivanja poslovne suradnje na projektu uvođenja električnih vozila te je ono čak iskazalo spremnost javne prezentacije o navedenoj tematici kao i izradu besplatne studije na vlastiti trošak, pri čemu bi se studija temeljila na odgovorima Grada Zadra na listu pitanja postavljenima od strane tog trgovačkog društva.

Iz navedenoga proizlazi saznanje predstavnika navedenog trgovačkog društva o iskazanom interesu Grada Zadra na odabir poslovnog partnera čiji će se autobusi nabaviti u okviru projekta realiziranja kvalitetnijeg javnog gradskog prijevoza, što je potvrđeno kroz spremnost Grada Zadra da primanjem njihovih predstavnika i dobivanjem informacija vezanih za taj projekt od trgovačkog društva LTO Energy d.o.o. analizira različita rješenja koja se odnose na poboljšanje usluge javnog gradskog prijevoza, pri čemu je Grad Zadar započeo s izradom obuhvatnog dokumenta koji ima za cilj uspostavu održivog prometnog razvoja. Konačno, ova je spoznaja potvrđena i kroz spremnost pokrivanja troškova puta gradonačelnika Grada Zadra u NR Kinu radi upoznavanja mogućnosti uvođenja električnih autobusa u javni gradski prijevoz.

Stoga nedvojbeno proizlazi da se prije donošenja poslovne odluke o tome hoće li se nabaviti električni ili neki drugi autobusi za potrebe javnog gradskog prijevoza na području Grada Zadra, trgovačko društvo LTO Energy d.o.o. obraćalo Gradu Zadru i dužnosniku kao čelniku izvršne vlasti Grada Zadra, motivirano mogućnošću ostvarivanja poslovne suradnje nabave autobusa za navedene potrebe te da je upravo iz tog razloga dužnosniku Branku Dukiću ponuđeno i u konačnici plaćeno studijsko putovanje u NR Kinu.

Povjerenstvo nije ovom odlukom dovodilo u pitanje da je dužnosnikovo studijsko putovanje od javnog interesa za građane, jer bi se kupnjom električnih autobusa mogao ostvarivati kvalitetniji i jeftiniji javnoj gradski prijevoz na području Grada Zadra sa umanjenim štetnim utjecajem na okoliš. Upoznavanjem s tim mogućnostima mogu se postići uštede u obavljanju djelatnosti javnog gradskog i prigradskog prijevoza u korist trgovačkog društva Liburnija d.o.o. koji obavlja taj prijevoz, a time i za Grad Zadar koji je imatelj udjela u istom poslovnom subjektu te koji ostvaruje dobit od njegova poslovanja ili se može naći u situaciji pokrivanja gubitka u slučaju neostvarivanja dobiti. Dužnosnikov boravak u NR Kini trebalo je financirati sredstvima Grada Zadra, a ne poslovnog subjekta koje ima stvarnu i ozbiljnu namjeru nastanka poslovnog odnosa s poslovnim subjektom u vlasništvu Grada Zadra, obzirom da se radilo o putovanju iz navedenog javnog interesa te bi i podmirivanje boravka iz sredstava tijela javne vlasti bilo opravdano.

Međutim, pod okolnostima kada se utvrđuje potreba nabave novih autobusa te se razmatra koje ja najpovoljnije rješenje, a dužnosnik Branko Dukić na trošak trgovačkog društva boravi u NR Kini od 25. siječnja 2018.g. do 30. siječnja 2018.g., gdje su mu plaćeni troškovi putovanja i smještaja, radi se o primitku dara koji može stvoriti odnos zavisnosti prema trgovačkom društvu LTO Energy d.o.o.

Naime, dužnosnik u okviru svoje nadležnosti čelnika izvršne vlasti Grada Zadra odgovara na pitanja postavljena od predstavnika trgovačkog društva LTO Energy d.o.o., koja mogu imati utjecati na opravdavanje isplativosti investicije nabave električnih vozila i donošenja odluke da se pristupi njihovoj nabavi te utjecati na postupanje predstavnika trgovačkog društva Liburnija d.o.o. u postupku provođenja postupka javne nabave autobusa, čiji je većinski vlasnik Grad Zadar, jer je Grad Zadar predstavljen na Skupštini tog trgovačkog društva koji nadzire rad drugih tijela trgovačkog društva koja vode poslovanje te čije predstavnike i odabire.

Stoga nije od važnosti je li trgovačko društvo Liburnija d.o.o. doista i nabavilo autobuse na električki pogon koje bi kupilo od trgovačkog društva LTO Energy d.o.o. Imajući u vidu da je dužnosnik putovao dok još nije odlučeno od koga će se nabaviti autobusi, nije od odlučnog značaja okolnost da u konačnici autobusi nisu nabavljeni, obzirom da je bitan trenutak prihvaćanje dara od strane dužnosnika, što je moglo utjecati na drukčiju konačnu odluku.

Dužnosnik je primio navedeni dar, plaćene troškove studijskog putovanja i smještaja za boravak u NR Kini, u siječnju 2018.g., odnosno u razdoblju koje skoro godinu dana prethodi sklapanju ugovora o nabavi 25 vozila od trgovačkog društva Autobus d.o.o. U trenutku kada je dužnosnik primio dar vrijednosti veće od 500,00 kn isti ga primitak pod okolnostima utvrđene potrebe uvođenja električnih autobusa u javni gradski prijevoz kada o tome još nije odlučeno, te kada je Grad Zadar razmatrao različite mogućnosti uvođenja električnih ili nekih drugih štednih autobusa, može dovesti u odnos zavisnosti te kod njega stvoriti obvezu prema darovatelju, trgovačkom društvu LTO Energy d.o.o., neovisno o tome što kasnije ugovor nije sklopljen s tim trgovačkim društvom. Dužnosnik je bio dužan prepoznati zakonsku dvojbenost nastale situacije te otkloniti primitak ponuđenog studijskog boravka u NR Kini.

Stoga je u trenutku primitka dara vrijednosti veće od 500,00 kn dužnosnik Branko Dukić počinio povredu članka 11. ZSSI-a, a sama okolnost da ugovor s darovateljem kasnije nije sklopljen ne derogira od primjene članak 11. ZSSI-a, odnosno retroaktivno ne poništava učinke nastale mogućnosti odnosa ovisnosti.

U slučaju da je dužnosnik doista i poduzimao radnje koje bi prethodile nastanku poslovnog odnosa s trgovačkim društvom LTO Energy d.o.o. ili da je utvrđeno da je dužnosnik koristio utjecaj koji proizlazi iz obnašanja dužnosti gradonačelnika Grada Zadra kako bi nastao upravo taj poslovni odnos između trgovačkog društva Liburnija d.o.o. i trgovačkog društva LTO Energy d.o.o., a pod okolnostima prethodno primljenog dara, tada bi se moglo raditi o nekoj drugoj zakonskoj povredu, primjerice povredi članka 7. ZSSI-a koja propisuje zabranjena djelovanja dužnosnika.

Slijedom navedenog, iz prikupljenih podataka Povjerenstvo je utvrdilo povredu članka 11. stavka 3. ZSSI-a, u svezi stavka 1. ZSSI-a počinjenu od strane dužnosnika Branka Dukića, gradonačelnika Grada Zadra, a koja proizlazi iz primitka dara vrijednosti veće od 500,00 kn podmirivanjem troškova dužnosnikova studijskog putovanja i smještaja u NR Kini, koji je trajao u razdoblju od 25. siječnja 2018.g. do 30. siječnja 2018.g., od strane trgovačkog društva LTO Energy d.o.o., ovlaštenog distributera proizvoda poslovnog subjekta Yinlong Energy iz NR Kine, a u svrhu upoznavanja mogućnosti korištenja električnih autobusa u javnom gradskom prijevozu posjetom tvornicama Yinlong Energy.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 11. stavka 1. ZSSI-a Povjerenstvo može izreći sankcije koje su propisane stavkom 1. članka 42. navedenog Zakona. Prilikom odmjeravanja vrste i visine sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo činjenicu da se radi o primitku daru koji može stvoriti obvezu prema darovatelju, što Povjerenstvo ocjenjuje težom povredom ZSSI-a.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

Kao okolnost koja ublažava težinu povrede ZSSI-a i opravdava izricanje niže sankcije unutar Zakonom propisanog okvira, Povjerenstvo je cijenilo činjenicu da u konačnici nije nastao poslovni odnos između poslovnog subjekta u vlasništvu Grada Zadra i poslovnog subjekta koje je dužnosniku platilo troškove boravka i smještaja u NR Kini.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 5.000,00 kn koja će trajati 5 mjeseci te će se izvršiti u 5 jednakih uzastopnih mjesečnih obroka, svaki u pojedinačnom iznosu od 1.000,00 kuna.

Slijedom svega navedenog, odlučeno je kao u izreci ove Odluke.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Branko Dukić, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana